ขายบอนด์ดอกดีทิสโก้ขึ้นฝากบี/อี
เปิดขายพันธบัตรออมทรัพย์อิงเงินเฟ้อ 3-7 ปี
26 ส.ค. 2554

เปิดขายพันธบัตรออมทรัพย์อิงเงินเฟ้อ 3-7 ปี 
จ่ายดอก 3.58-4% ทิสโก้ขยับขึ้นดอก 0.25%
ธนาคารแห่งประเทศไทย (ธปท.) ได้ประกาศอัตราผลตอบแทนพันธบัตรออมทรัพย์ ธปท. ชนิดอายุ 3 ปี และอายุ 7 ปี วงเงินรวม 5 หมื่นล้านบาท ที่จะออกจำหน่ายแก่ประชาชนทั่วไป รวมถึงสหกรณ์ มูลนิธิ และองค์กรสาธารณะที่ไม่มุ่งหวังกำไร โดยพันธบัตรอายุ 3 ปี จ่าย 3.58125% จ่ายดอกเบี้ยทุก 3 เดือน 
สำหรับพันธบัตรออมทรัพย์อายุ 7 ปี จ่ายอัตราดอกเบี้ยคงที่แบบขั้นบันได ปีที่ 1-4 จ่าย 3.5% ปีที่5-6 จ่าย 4.5% และปีที่ 7 จ่าย 5% หรือเฉลี่ย 4% ซึ่งจะจ่ายดอกเบี้ยทุก 6 เดือน เริ่มจำหน่ายในวันที่ 26 ส.ค.-6 ก.ย.นี้ ที่ธนาคารพาณิชย์
ทั้งนี้ พันธบัตรออมทรัพย์อายุ3 ปี จะให้อัตราดอกเบี้ยลอยตัวโดยอ้างอิงกับอัตราดอกเบี้ยอ้างอิงระยะสั้นตลาดกรุงเทพ (BIBOR) ระยะ 3 เดือน ถือเป็นการออกจำหน่ายเป็นการทั่วไปเป็นครั้งแรก โดยวันที่ 17 ส.ค. อัตราดอกเบี้ย BIBOR อยู่ระดับ 3.53% ใกล้เคียงกับอัตราดอกเบี้ยตลาดซื้อคืนพันธบัตรระยะ 1 วัน ที่ระดับ 3.5% และสูงกว่าอัตราดอกเบี้ยเงินฝากระดับ 1.7-2% 
สำหรับพันธบัตรออมทรัพย์อายุ 7 ปี อิงกับผลตอบแทนพันธบัตรรัฐบาลอายุเท่ากัน ซึ่งปัจจุบันให้ผลตอบแทน 3.57% ดังนั้นอัตราที่จ่ายเฉลี่ย 4% จึงถือว่าสูง
นายเมธา ปิงสุทธิวงศ์ ผู้ช่วยกรรมการผู้จัดการใหญ่อาวุโส ธนาคารทิสโก้ เปิดเผยว่า ธนาคารได้ปรับขึ้นอัตราดอกเบี้ยเงินฝากประจำอีก 0.25% และขึ้นอัตราดอกเบี้ยตั๋วแลกเงิน (บี/อี) อีก 0.15–0.25% นี่อาจเป็นโค้งสุดท้ายของการแข่งขันเงินฝากดอกเบี้ยสูง